
REGULAMENT DE ORGANIZARE ȘI FUNCȚIONARE A

CLUBULUI SPORTIV ,,UNIREA URLAȚI”


Cap. I - Denumirea, forma juridică, sediul, durata de funcționare

Art. 1-Denumirea clubului sportiv este Clubul Sportiv „UNIREA URLAȚI”.
Art. 2- Clubul Sportiv „UNIREA URLAȚI” este o persoană juridică de drept public,organizată ca instituție publică în subordinea Consiliului Local Urlați și funcționează conform prevederilor Legii nr. 69/2000 - Legea educației fizice și sportului, precum și a prezentului Regulament de Organizare și funcționare.
Art. 3 - Sediul Clubului : orașul Urlați, str. Orzoaia de Sus ,nr.12, jud. Prahova.
Art. 4 - Durata de funcționare a Clubului Sportiv „UNIREA URLAȚI” este nelimitată.

Cap. II - Scopul și obiectivele Clubului Sportiv, ramuri de sport practicate

Art. 5 - Scopul Clubului Sportiv „UNIREA URLAȚI”, îl constituie desfașurărea de activități sportive în următoarele ramuri sportive: fotbal, handbal, volei, atletism, oină, tenis, box, lupte, arte marțiale, respectiv selecționarea, inițierea și pregătirea de sportivi în aceste domenii, participarea la competiții interne și internaționale,precum și alte activități conexe acestora.
Clubul Sportiv „UNIREA URLAȚI”, va sprijini totodată şi sportul pentru toţi, în vederea menţinerii sănătăţii, recreerii şi socializării cetăţenilor.
 Sportul pentru toţi va fi realizat printr-un complex de activităţi bazate pe practicarea liberă a exerciţiului fizic într-un mediu curat şi sigur, individual sau în grup, organizat ori independent, având ca scop:
(a)  îmbunătățirea stării generale de sănătate a populației - prevenția bolilor și a sedentarismului la populația tânără;
(b) creșterea, prin sport, a prevenției afecțiunilor generale;
(c)  creșterea potențialului de performanță fizică;
(d)  creșterea calității selecției pentru sportul de performanță, prin depistarea timpurie a elevilor cu potențial motric ridicat;
(e)  creșterea calității selecției pentru profesii care implică efort și rezistență fizică.
          
Art.6- Obiectivele urmărite de Clubul Sportiv ,,UNIREA URLAȚI”, în vederea realizării scopului său sunt:
a)  selecţia, pregătirea, performanţa, precum şi participarea membrilor clubului la activități și competiţii interne şi internaţionale;
b)  activități de atragere de susținători, sponsori și voluntari pentru dezvoltarea sportului la nivel local și național;
c) sprijinirea, susținerea și promovarea tinerilor cu calități sportive deosebite pentru obținerea unor rezultate sportive cât mai bune;
d) colaborarea, în vederea promovării sportivilor clubului, cu unitățile școlare de învățământ preuniversitar și de învățământ superior;
e) reprezentarea intereselor clubului sportiv la nivelul forurilor naționale;
f) afilierea la federațiile de specialitate;
g) susținerea sportului pentru toți, promovarea disciplinelor mai sus menționate și a sportului în general ca formă de educație alternativă non-formală pentru tineri;
h)  promovarea spiritului de fair-play, prevenirea şi combaterea violenţei şi dopajului în activitatea proprie, respectarea regulamentelor federațiilor de specialitate și a reglementărilor legale în vigoare;
i) prevenirea și combaterea discriminarii pe criterii politice, religioase, rasiste, de naționalitate, sex sau profesie, precum și a oricărei alte forme de discriminare;
j) modernizarea bazei materiale existente, construirea de noi baze sportive și de agrement și dotarea acestora cu noi facilități în scopul asigurării condițiilor necesare pentru pregătirea sportivilor și organizarea de competiții locale, naționale și internaționale oficiale, precum și pentru susținerea ,,sportului pentru toți”;
k) promovarea valențelor cultural-educative ale sportului și educației fizice;
l) creșterea contribuțiilor de la bugetul local și de stat, atragerea resurselor private, precum și eficientizarea finanțării programelor sportive;
m)  dezvoltarea relațiilor și schimburilor locale, naționale și internaționale în domeniul sportului și educației fizice;
n) efectuarea de transferuri sportive;
o) alte activităţi în vederea realizării scopului şi obiectului de activitate, în condiţiile legii.
Art. 7- Însemnele și culorile clubului sunt aprobate la propunerea Consiliului de Administrație de către Consiliul Local.

Cap. III-Patrimoniul, veniturile și cheltuielile Clubului Sportiv

Art.8 - Patrimoniul inițial al Clubului Sportiv ,,UNIREA URLAȚI”, este alcătuit din capitalul social în sumă de 500 lei, bunurile care fac parte din baza sportivă a orașului Urlați, și anume stadionul cu dotările aferente, precum și din sumele alocate de la bugetul local al orașului Urlați;
  Clubul sportiv poate primi spre administrare sau în folosință gratuită imobilele care deservesc activitatea sportivă, baze și instalații sportive. Bazele și instalațiile sportive primite spre administrare și folosință sunt considerate patrimoniu sportiv și nu își vor schimba destinația sportivă fără aprobarea Ministerului Tineretului și Sportului.
Art. 9-  Veniturile, indiferent de sumă și cheltuielile de orice natură ale clubului sunt cuprinse în bugetul anual propriu pe structura clasificației bugetare aprobat de Consiliul Local al orașului Urlați în condițiile Legii nr. 273/2006 privind finanțele publice locale, cu modificările și completările ulterioare.
Art.10 (1) Administrarea bugetului anual de venituri și cheltuieli al Clubului Sportiv  se face în condițiile prevăzute de legislația în vigoare privind resursele financiare bugetare.
(2) Bugetul anual al Clubului Sportiv cuprinde la partea de venituri:
a) Venituri proprii pe structura clasificației bugetare;
b) Subvenții de la bugetul local;
c) Alte surse în condițiile legii.
(3) Bugetul anual al Clubului Sportiv,,Unirea Urlați,, se aproba de către Consiliul Local al Orașului Urlați la propunerea Primarului orașului Urlați
Art11. Sursele de finanțare ale Clubului Sportiv ,,Unirea Urlați”, provin din:
a) alocații de la bugetul local sau de stat;
b) venituri proprii din activități economice realizate în legătură directă cu scopul și obiectul de activitate al clubului;
c) sume obține din transferul sportivilor;
d) venituri obținute din cotizații, contribuții bănești, taxe ale membrilor susținători;
e) donații și sume sau bunuri primite prin sponsorizare;
f) venituri obținute din reclamă și publicitate;
g) venituri obținute din organizarea de spectacole sau manifestări sportive;
h) venituri obținute din vânzarea de bilete de intrare la competițiile sportive organizate;
i) venituri obținute din închirieri de bunuri, în condițiile legii;
j) venituri obținute ca urmare a participării la competiții şi demonstrații sportive, interne sau internaționale;
k) venituri obținute din valorificarea bunurilor aflate în patrimoniul clubului;
l) sume rămase din exercițiul financiar precedent;
m) alte venituri în condițiile legii.
Art. 12 Cheltuielile Clubului Sportiv ,,Unirea Urlați”, vor fi structurate astfel:
a) Cheltuieli de personal;
b) Cheltuieli cu bunuri și servicii;
c) Cheltuieli de capital.
Art13 Sumele cuprinse în buget la capitolul cheltuieli reprezintă limite maxime care nu pot fi depășite.
Art.14. Controlul financiar preventiv se organizează în condițiile prevăzute de legislația în vigoare.
Art.15  Auditul public intern al clubului se realizează prin grija Primăriei orașuluiUrlați, raportul de audit fiind aprobat de ordonatorul principal de credite în condițiile prevăzute de legislația în vigoare.
Clubul sportiv are obligația de a comunica anual, prin publicare pe pagina de internet proprie, sursele financiare,bugetul și bilanțul contabil și execuția bugetară anuală în termen de cel mult 150 de zile de la încheierea exercițiului financiar anterior;

Cap.IV -Membrii  Clubului Sportiv

Art.16-(1)Având în vedere regimul juridic al clubului sportiv, de persoană juridică de drept public și instituție publică în subordinea Consiliului Local Urlați ,acesta, în calitate de autoritate publică locală este membru fondator unic, având atribuții depline de supraveghere și control asupra activității clubului sportiv;
             (2)Membri ai Clubului Sportiv ,,Unirea Urlați”, pot fi reprezentanții cluburilor și asociațiile sportive asociate, cât și persoane fizice. În aceste condiții Clubul Sportiv ,,Unirea Urlați”, își  menține statutul de club sportiv de utilitate publică.




Cap.V Organele de coordonare ,conducere și control
Art.17-Organele de coordonare, conducere și control ale clubului sportiv sunt:
a) Consiliul Local;
b) Primarul;
c) Consiliul de Administrație al clubului;
d) Directorul clubului;
Art.18-Consiliul Local al Orașului Urlați realizează coordonarea și controlul activității Clubului Sportiv,,Unirea Urlați” având următoarele competențe:
a) aprobă regulamentul de organizare și funcționare a instituției publice de interes local precum și modificările și completările ulterioare ale acestuia;
b) aprobă bugetul anual de venituri și cheltuieli la propunerea primarului;
c) aprobă, la propunerea primarului, alocarea de fonduri pentru finanțarea clubului sportiv de la bugetul local, în condițiile legii;
d) aprobă asocierea clubului cu alte persoane fizice sau juridice, în vederea pregătirii, selecționării, creșterii și promovării sportivilor;
e) aprobă strategia și obiectivele generale ale clubului sportiv, la propunerea Consiliului de Administrație;
f) numește și revocă Consiliul de Administrație și Directorul Clubului Sportiv;
g) aprobă transferul sportivilor din și în cadrul clubului, precum și indemnizațiile de transfer, la propunerea Consiliul de Administrație;
h) aprobă programul competițional anual al clubului sportiv și cheltuielile aferente, la propunerea Consiliului de Administrație și a primarului;
i) coordonează și controlează activitatea Consiliului de Administrație;
j) orice alte atribuții prevăzute de lege sau de prezentul regulament.
Art.19-Consiliul de Administratie al Clubului Sportiv
(1) Consiliul de Administrație al Clubului Sportiv „Unirea Urlați” este compus din 5(cinci) membri numiți de către Consiliul Local al Orașului Urlați și este condus de un președinte ales dintre membrii săi, cu majoritate absolută;
(2) Consiliul de Administrație se întrunește în ședință convocată de Președintele Consiliului de Administrație al Clubului Sportiv, ori de câte ori este necesar. La ședințele Consiliului de Administrație pot participa invitați, persoane interesate de activitatea clubului, sponsori, auditori. Pentru fiecare ședință se va întocmi un  proces-verbal.
(3) Hotărârile Consiliului de Administrație se adoptă cu majoritatea simplă a voturilor exprimate de membrii prezenți;
(4) Consiliul de Administrație al Clubului  Sportiv „Unirea Urlați” îndeplinește următoarele atribuții principale:
a) stabilește organigrama, numărul de personal și salarizarea personalului din cadrul clubului sportiv, în condițiile legii, supunându-le aprobării Consiliului Local;
b) numește și revocă personalul clubului, în condițiile legii;
c) avizează și propune primarului bugetul anual de venituri și cheltuieli al clubului, în vederea adoptării acestuia de către Consiliul Local;
d) avizează transferul sportivilor din și în cadrul clubului, precum și indemnizațiile de transfer;
e) aprobă managementul financiar al clubului;
f) încheie acte juridice în numele și pe seama clubului sportiv;
g) analizează activitatea clubului sportiv și propune măsuri și programe de îmbunătățire a activității;
h)  controlează activitatea desfășurată în cadrul secțiilor pe ramura de sport din structura clubului, precum și a responsabililor;
i)  hotărăște asupra înstrăinării mijloacelor fixe din patrimoniul clubului, altele decât bunurile imobile, în condițiile legii, hotărâre pe care o supune aprobării Consiliului Local;
j)  prezintă anual Consiliului Local un raport de activitate;
k) îndeplinește orice alte atribuții stabilite prin lege sau prin hotărâre a Consiliul Local, menite să asigure buna desfășurare a activității clubului.
Art.20- Directorul Clubului Sportiv „Unirea Urlați”, este numit de către Consiliul Local al Orașului Urlați la propunerea Consiliului de administrație al clubului, în urma concursului organizat în acest scop și are, în principal, următoarele atribuții:
a) organizează și conduce activitatea clubului sportiv și răspunde de îndeplinirea obiectivelor stabilite;
b) aprobă Regulamentul de ordine interioară al clubului și asigură respectarea acestuia de către întreg personalul;
c) reprezintă personal sau prin delegat clubul în relațiile cu organismele sportive interne și/sau internaționale, cu celelalte instituții publice și private, organe jurisdicționale, organizații sau agenți economici, precum și cu persoanele fizice și juridice române și străine;
d) elaborează programe de dezvoltare pe termen mediu și scurt în concordanță cu strategia națională și locală de dezvoltare a activității sportive;
e) negociază și semnează contracte și alte acte juridice de angajare a clubului;
f) coordonează și controlează activitatea desfășurată în cadrul secțiilor pe ramura de sport din cadrul clubului, precum și a antrenorilor, în vederea realizării scopului și a obiectului de activitate al clubului;
g) asigură aplicarea și respectarea dispozițiilor legale în vigoare;
h)  în calitate de ordonator de credite asigură managementul financiar al clubului, gestiunea bunurilor și fondurilor bănești, efectuare plăților și încasarea veniturilor;
i) organizează  controlul îndeplinirii sarcinilor de către personalul din subordine și urmărește aplicarea măsurilor pe care le dispune;
j) aplică în condițiile legii sancțiuni disciplinare salariaților în cazul săvârșirii de abateri disciplinare și dispune repararea prejudiciilor produse;
k) aprobă planurile de pregătire prezentate de antrenorii clubului;
l) analizează periodic împreună cu antrenorii stadiul îndeplinirii obiectivelor stabilite și realizate de sportivii legitimați la club;
m) aprobă calendarul competițional intern și internațional al clubului și urmărește derularea acestuia;
n) urmărește pregătirea și participarea sportivilor la competiții;
o) participă la principalele competiții interne și internaționale ale clubului;
p) stabilește pentru fiecare antrenor, prin fișa postului, numărul de grupe de sportivi pe nivele valorice;
q) asigură constituirea și actualizarea permanentă a fondului documentar și al băncii de date a clubului, respectiv:
– actele normative în vigoare privind activitatea sportivă, regulamentul de ordine interioară;
– programele de dezvoltare pe termen mediu și scurt ale clubului;
– evidența sportivilor legitimați și clasificați pe ramuri de sport;
– rezultatele obținute de sportivi în competițiile interne și internaționale;
r) dispune măsuri pentru promovarea spiritului de fair play și pentru combaterea și prevenirea violenței și dopajului în activitatea clubului;
s) asigură și răspunde de integritatea, întreținerea și funcționarea în condiții optime a bazei sportive din patrimoniul clubului;
t) efectuează procedura legală de înscrieri în Registrul Sportiv și obținerea Certificatului de Identitate Sportivă;
u) îndeplinește orice alte atribuții cu excepția celor date, potrivit reglementărilor legale, în competența altor organe;
v) directorul clubului sportiv întocmește un raport anual de activitate pe care îl prezintă consiliului local, în termen de 30 de zile de la încheierea anului.
Art 21-Clubul Sportiv ,,Unirea Urlați”, funcționează conform structurii de personal din organigrama aprobată de Consiliul Local Urlați.
Art.22- În cadrul clubului poate fi încadrat personal de specialitate format din personal tehnic (antrenori și instructori sportivi), precum și personal auxiliar cu atribuții privind buna organizare și desfășurare a activității în cadrul clubului.
Art.23-(1) Pentru fiecare ramură de sport pot fi numiți unul sau mai mulți tehnicieni (antrenori sau instructori sportivi) , angajați în condițiile legii;
(2) Un antrenor sau instructor sportiv se poate ocupa de mai multe discipline sportive cu acordul conducerii clubului.
Art24-(1)Personalul clubului (directorul, antrenorii, instructorii sportivi, personalul auxiliar), precum și sportivii pot fi angajați în cadrul clubului sportiv pe baza de contract sau convenție civilă de prestări servicii; Drepturile salariale ale acestora vor fi acordate conform legislației în vigoare referitoare la unitațile bugetare;
(2) Administratorul clubului va conduce evidența contabilă, va asigura înregistrarea și evidența personalului angajat și va ține evidența și gestiunea bunurilor materiale și bănești, în condițiile legii.

Cap VI Obligațiile Organelor de Conducere

Art.25-Organele de conducere ale Clubului Sportiv,,Unirea Urlați”,de pe toate treptele ierarhice au ca atribuții organizarea judicioasă a întregii activități pentru integritatea patrimoniului, buna gospodărire a fondurilor materiale și bănești, pentru adoptarea măsurilor necesare îndeplinirii integral și la timp a obiectivelor clubului, organizatoric și profesional, având următoarele obligații:
a) asigurarea tuturor materialelor și fondurilor bănești în scopul susținerii activității clubului și pentru atingerea obiectivelor de performanță;
b) asigurarea personalului competent conform organigramei, în raport cu obiectivele stabilite;
c) asigurarea întreținerii și modernizării bazei sportive în raport cu reglementările autorităților și organismelor în materie, precumși a propriilor obiective stabilite;
d) asigurarea transportului, cazării și mesei pe timpul competițiilor și jocurilor de verificare;
e) asigurarea echipamentului de joc și antrenament în conformitate cu reglementările autorităților și organismelor în materie;
f) asigurarea asistenței medicale pentru competițiile organizate de clubul sportiv;
g) asigurarea salariilor și indemnizațiilor lunare a personalului și sportivilor, conform prevederilor legale în vigoare;
h) înregistrarea, evidența și operarea documentelor specifice relațiilor de muncă;
i) asigurarea de măsuri pentru paza obiectivelor, bunurilor și valorilor clubului;
j) organizarea activității la nivelul grupelor de copii și juniori;
k) protejarea datelor, informațiilor și documentelor cu caracter secret și confidențial care privesc activitatea clubului , potrivit legislației în vigoare;
l)  Asigurarea decontării cheltuielilor pentru deplasare, cazare, consum carburanți și alte cheltuieli materiale conform normelor în vigoare pentru instituții publice cu regim de structură sportivă;
m) Asigurarea plății oficialilor (arbitrii, observatori, personal medical, alți delegați oficiali) pentru competițiile la care ia parte clubul.

Cap. VII Drepturile și obligațiile antrenorilor și jucătorilor

Art.26-Antrenorii și jucătorii au următoarele drepturi:

a)-plata salariilor și indemnizațiilor lunare, precum și a premiilor în funcție de rezultatele obținute, conform legislației în vigoare pentru unitățile sportive bugetare;
b)-plata diurnei pentru deplasările efectuate, conform legislației în vigoare pentru unitățile sportive bugetare;
c)- în cazul realizării unui transfer sportiv crescut și format la nivelul clubului sportiv, 20% din valoarea sumei obținute va fi alocată prin hotărârea Consiliului de Administrație tuturor angajaților clubului;
d)- sportivii cu statut de rezervă în cadrul competițiilor beneficiază de o cotă de 40% din prima unui sportiv titular;
e)-sportivii accidentați în cadrul procesului de pregătire sau în competiții beneficiază de o cotă de 40% din valoarea maximă a primei pentru sportivul titular;
 Pentru rezultatele deosebite obţinute în competiţiile interne şi internaţionale, ca şi pentru recunoaşterea contribuţiei unor specialişti sau persoane fizice ori juridice la dezvoltarea activităţii sportive pe ramură de sport specifică clubului, Clubul Sportiv „Unirea Urlați” poate acorda următoarele recompense, conform legii;
a) titlul de membru de onoare al clubului;
b) distincţii, trofee, premii și prime.

Art.27-Antrenorul are următoarele obligaţii:

a) să fie loial şi devotat profesiei alese;
b) să realizeze pregătirea şi participarea sportivilor la competiţiile interne şi internaţionale cuprinse în calendar;
c) să realizeze selecţia, iniţierea, pregătirea şi perfecţionarea tinerelor talente pentru sportul de performanţă;
d) să aplice, în procesul de antrenament, linia metodică şi cerinţele stabilite de federaţia sportivă naţională de specialitate;
e) să promoveze spiritul de fair-play, să combată fenomenul de dopaj, acţiunile de violenţă;
f) să cunoască şi să respecte normele de securitate, protecţie şi igiena muncii;
g) să contribuie, prin lucrări de specialitate proprii la îmbunătăţirea teoriei şi metodicii antrenamentului în ramura de sport în care activează;
h) să participe periodic, la una din formele de perfecţionare organizate, pentru a fi la curent cu cerinţele şi dezvoltarea ramurii sportive;
i) să îşi îndeplinească obiectivele de performanţă stabilite anual de conducerea clubului;
j) alte obligaţii prevăzute în contractul individual de muncă.

Art.28- Sportivii au următoarele obligații:
a) să-şi pună în valoare în mod nelimitat întreaga lor putere fizică şi psihică, întreaga lor capacitate sportivă şi intelectuală în interesul clubului sportiv;
b)  sa participe la pregătire si antrenamente, la jocuri sau alte acţiuni iniţiate de clubul sportiv;
c)  să aibă în permanenţă o comportare publică sau particulară care să nu prejudicieze prestigiul sportului în general şi al clubului sportiv, în special;
d)  să respecte şi să aplice spiritul de fairplay faţă de toate persoanele implicate în procesul competiţional sau de pregătire şi antrenament (antrenori tehnico-tactici, cadre medicale, arbitri, persoane oficiale etc.), să respecte şi să îndeplinească deciziile acestora;
e) să se prezinte medicului echipei sau la alt medic de specialitate, imediat şi ori de câte ori este cazul eventualelor anomalii observate în starea de sănătate, să dovedească receptivitate în menţinerea unui potenţial fizic şi psihic ridicat;
f) să respecte cu stricteţe programul de recuperare stabilit de persoanele competente, să se supună tuturor măsurilor de medicină în vederea readucerii lui într-un timp cât mai scurt la potenţialul fizic necesar;
g)  să respingă orice încercare prin care li se oferă posibilitatea de a folosi substanţe medicale interzise care le-ar putea mări în mod artificial potenţialul fizic şi psihic. Orice încercare în acest sens din partea unor persoane va fi adusă imediat la cunoştinţa organelor de conducere;
h) să participe activ în vederea realizării în cele mai bune condiţii a activităţii de publicitate întreprinse de clubul sportiv.


Cap.VIII Sancțiuni
Art.29-Abaterile de la Regulamentul de Organizare si Funcţionare, Regulamentul de ordine interioară, fişa postului se analizează de conducerea clubului care, în funcţie de gravitatea acestora, poate aplica următoarele sancţiuni
 a) pentru sportivii, antrenorii și oficialii clubului:
1. avertisment scris;
2. amendă; 
3. suspendarea temporară din activitatea competiţională 1-3 etape;
4. suspendarea temporară din activitatea competiţională pe un sezon competiţional; 
5.  reducerea sau anularea premilor sau recompenselor;
6. rezilierea contractului de activitate sportivă;
b) în cazul angajaților clubului, acestora le sunt aplicabile dispoziţiile prevăzute de legislaţia muncii.
 Cuantumul amenzilor se stabileşte la propunerea Consiliul de Administraţie şi se stipulează în Regulamentul de Ordine Interioară.



Cap. IX Dispoziții finale

Art.30-Pe durata desfășurării activității în cadrul clubului, relațiile de muncă între salariați sunt relații de subordonare față de conducerea clubului și de colaborare între cei aflați pe niveluri ierarhice egale.
Art.31-În termen de 150 de zile de la încheierea exercițiului financiar anterior, clubul sportiv are obligația de a comunica anual, prin publicare pe pagina de internet proprie, structura organizatorică, numele și prenumele persoanelor din conducerea clubului, grila de salarizare, registrul imobilizărilor, numărul persoanelor angajate și organigrama instituției, numărul sportivilor legitimați pe secții sportive și categorii de vârstă, numărul antrenorilor și instructorilor sportivi pe ramură de sport, cuantumul finanțării programelor sportive dedicate copiilor și juniorilor, cuantumul remunerațiilor, precum și cuantumul altor venituri acordate pe baza contractelor de activitate sportivă și calitatea în care persoana respectivă participă la activitatea sportivă, programele și strategiile proprii, raportul de activitate, precum și Regulamentul de organizare și funcționare. În cazul în care după momentul publicării intervin modificări, clubul sportiv are obligația de a actualiza informațiile pe pagina de internet proprie în termen de 5 zile de la data apariției modificării.

Art.32-Clubul sportiv ține evidența contabilă conform legislației în vigoare.

Art.33-Dizolvarea și lichidarea clubului sportiv se face in condițiile legii.

Art.34-Clubul sportiv se va afilia pentru fiecare ramură sportivă funcțională la federațiile naționale respective sau la alte organisme cu atribuții în domeniu.

Art.35-Litigiile apărute între club și alte persoane vor fi soluționate pe cale amiabilă și, în contrar, de către instanțele de judecată sau organismele competente.

Art.36-Orice situație apărută pe parcursul funcționării clubului sportiv necuprinsă în prezentul regulament sau în normele legale în vigoare va fi soluționată prin hotărâre a Consiliului Local.

[bookmark: _GoBack]Art.37-Prezentul Regulament va putea fi modificat sau completat prin  hotărâre a Consiliului Local.

